Perussuomalaisten mielenosoitus pidettiin kello 15-17 Oulun kaupungintalon luona. Kuva: Pekka Peura

Poliisi ja järjestysmiehet joutuivat töihin Oulun perussuomalaisten maanantai-iltapäivänä järjestämässä mielenosoituksessa kaupungintalon pihalla.

Vapaan puhemahdollisuuden aikana puhumaan nousseen ulkomaalaistaustaisen miehen sanoma kuumensi yhden yleisössä olleen oululaismiehen tunteita siinä määrin, että hän yritti käydä puhujan kimppuun tämän ollessa jo poistumassa kaupungintalon portailta.

Tilaisuutta turvanneet järjestyksenvalvojat ja poliisin partiot ottivat miehen kiinni. Poliisi perustelee tiedotteessaan kiinniottoa rikoksilta ja häiriöiltä suojaamisella.

Kiinniotettu oululaismies vietiin illaksi putkaan rauhoittumaan.

Tilaisuudesta kuvatulla videolla näkyy, että ennen mainittua kahnausta puhumaan menneellä ulkomaalaistaustaisella miehellä oli vyöllään puukko tupessa, jonka yksi järjestyksenvalvojista kävi pian nappaamassa pois. Mies oli pukeutunut työvaatteisiin ja huomioliiviin.

Ulkomaalaistaustainen mies jatkoi sitkeästi kiivassanaista huutelua yleisössä olleiden kanssa, ja kaksi järjestyksenvalvojaa talutti hänet lopulta pois kaupungintalon portailla olleen mikrofonin äärestä.

Pian tämän jälkeen videolla todetaan että "tuolla on tappelu" ja pian näkyy poliisimies taluttamassa kaupungintalon edustalla yhtä suomalaismiestä kohti poliisiautoa, ja toinen poliisi saattaa puhumassa olleen ulkomaalaistaustaisen miehen pois paikalta.

Poliisin mukaan tilaisuuden jäljiltä putkaan toimitettiin vain yksi henkilö.

Ulkomaalaistaustaiselle miehelle tiettävästi palautettiin työvarustukseen kuuluva puukko myöhemmin.

Teräasetta ei saa pitää lain mukaan hallussa yleisellä paikalla tai julkisessa tilaisuudessa. Teräase saa olla mukana julkisella paikalla vain, jos työtehtävä sitä vaatii.

Iltalehden haastattelema poliisi toteaa, että vaikka lain mukaan teräase ei saisi olla mukana, työntekijöiden kohdalla asiaa voidaan katsoa toisin.

Perussuomalaisten mielenosoitus pidettiin kello 15-17. Mielenilmaus järjestettiin Oulun perussuomalaisten puheenjohtajan Sebastian Tynkkysen mukaan "Oulun lapsiraiskausten johdosta".

Tilaisuus veti poliisin arvion mukaan paikalle satakunta ihmistä.

Rikosvyyhti esiin myös valtuustossa

Tutkinnassa oleva, nuoriin tyttöihin kohdistunut raiskaus- ja seksuaalirikosvyyhti näkyi myös illalla istuneen Oulun kaupunginvaltuuston kokouksessa.

Salissa käytiin heti alussa kiivas keskustelu, kun Tynkkynen esitti esityslistaan muutosta, että ennen ensimmästä varsinaista kohtaa eli kaupungin budjettia käytäisiin yleinen keskustelu Oulun raiskausepäilytapauksista.

Muutos esityslistaan voidaan hyväksyä, jos valtuusto sellaisen hyväksyy yksimielisesti.

Nopean huutoäänestyksen jälkeen yksimielisyyttä ei ollut.

– Ovatkohan valtuutettu Tynkkysellä olleet korvat lukossa. Olihan hän itse kuulemassa, kun ryhmien puheenjohtajien kanssa sovittiin, että aiheesta keskustellaan mutta laajemmassa seminaarissa lähiaikoina, sanoi Sdp:n valtuustoryhmän puheenjohtaja Pirjo Sirviö.

10.12. kello 17.45: Otsikkoa muokattu ja uutista täydennetty Oulun valtuustossa käydyllä keskustelulla ja tarkemmalla kuvauksella tapahtumista. Lisätty tieto, että järjestysmies otti ulkomaalaistaustaiselta puhujalta puukon pois.

